Anɛ o maa suɔ nɛ o kane munyu nɛ ɔ ngɛ %% mi lo?
Baiblo ɔ Ngɛ Intanɛti ɔ Nɔ | NGMAMI KLƆUKLƆU Ɔ—JE EHE BAIBLO
Anɛ o maa suɔ nɛ o kane munyu nɛ ɔ ngɛ %% mi lo?
-
Daimoniohi a tsɔɔmihi a he kɔkɔ bɔmi (1-5)
-
Bɔ nɛ o ma plɛ kɛ pee Kristo sɔmɔlɔ kpakpa ha (6-10)
-
Hyɛ o ní tsɔɔmi ɔ nɔ saminya (11-16)
4 Se munyu nɛ je mumi mi ɔ de heii kaa ngɛ nyagbe be ɔmɛ a mi ɔ, ni komɛ ma gba kɛ je anɔkuale ɔ he, nɛ a ma ya bu sisimi munyuhi nɛ je mumi mi kɛ daimoniohi a tsɔɔmihi tue,
2 kɛ gu nihi nɛ a tuɔ lakpa munyuhi ɔ, a we osato peemi ɔ nɔ, nihi nɛ a he nile sã kaa bɔ nɛ a kɛ dade nɛ dɔ la sãa nɔ́ ɔ.
3 A tsiɔ gba si himi nya, nɛ a woɔ nihi kita kaa a yu a he ngɛ niye ní slɔɔtohi nɛ Mawu bɔ kaa nihi nɛ a ngɛ hemi kɛ yemi, nɛ a le anɔkuale ɔ saminya a nɛ a kɛ sina nɛ ye ɔ he.
4 Ejakaa nɔ́ fɛɛ nɔ́ nɛ Mawu bɔ ɔ hi, nɛ nɔ́ ko nɔ́ ko be nɛ e sa kaa a kua ke a kɛ si nami ngɔ,
5 ejakaa a gu Mawu munyu ɔ kɛ sɔlemi nɛ a sɔle pue nɔ ɔ nɔ kɛ ha nɛ e he tsɔ.
6 Ke o wo nyɛmimɛ ɔmɛ ga nɛ ɔ, o maa pee Kristo Yesu sɔmɔlɔ kpakpa, nɔ nɛ a lɛ lɛ kɛ hemi kɛ yemi ɔ he munyu ɔ kɛ tsɔɔmi kpakpa a he munyu ɔ nɛ o nyɛɛ se haa a.
7 Se mo kua nyaziahi nɛ wui Mawu hɛ mi nyami ɔ, kaa ní nɛmɛ nɛ yimowi siaa a. Mohu ɔ, oti nɛ o kɛ ma o hɛ mi ji kaa o kɛ Mawu jami ma tsɔse o he.
8 Ejakaa nɔmlɔ tso ɔ tsɔsemi ɔ, se nami bɔɔ pɛ lɛ ngɛ he, se Mawu jami he ngɛ se nami kɛ ha níhi tsuo, akɛnɛ e hɛɛ wami nɛ ngɛ amlɔ nɛ ɔ kɛ wami nɛ maa ba a he si womi ɔ he je.
9 Munyu nɛ ɔ ji anɔkuale nɛ e sa kaa a kplɛɛ nɔ kɛ pi si.
10 Enɛ ɔ he je nɛ wa ngɛ ní tsue wawɛɛ nɛ wa ngɛ wa he mɔde bɔe ɔ nɛ, ejakaa wa ngɔ wa hɛ kɛ fɔ Mawu hɛ kalɔ ɔ nɔ, nɔ nɛ e ji nimli slɔɔtohi tsuo, titli ɔ, anɔkualetsɛmɛ ɔmɛ a Yi Wami Helɔ ɔ.
11 Yaa nɔ nɛ o ngɔ kita nɛ ɔmɛ kɛ hi hae nɛ o hi tsɔɔe.
12 Ko ha nɛ nɔ ko nɛ e gbe niheyo nɛ o ji ɔ he guɛ kɔkɔɔkɔ. Mohu ɔ, pee nɔ hyɛmi nɔ́ kɛ ha anɔkualetsɛmɛ ɔmɛ ngɛ munyu tumi mi, ngɛ je mi bami mi, ngɛ suɔmi mi, ngɛ hemi kɛ yemi mi, ngɛ he tsɔmi mi.
13 Kɛ yaa si be nɛ ma ba a, yaa nɔ nɛ o ngɔ o juɛmi kɛ ma ní kanemi ngɛ nihi a hɛ mi, ga womi, kɛ ní tsɔɔmi nɔ.
14 Koo ngmɛɛ nike ní nɛ ngɛ o mi nɛ a kɛ ha mo kɛ gu gbami nɔ benɛ nikɔtɔmahi a kuu ɔ ngɔ a ninehi ngɔ pue o nɔ ɔ he kɛ fɔ si.
15 Susu ní nɛ ɔmɛ a he wawɛɛ; ngɔɔ o he kɛ wo a mi kulaa, bɔ nɛ pee nɛ o nɔ yami ɔ nɛ je kpo heii konɛ nihi tsuo nɛ a na.
16 Be fɛɛ be ɔ, hyɛ mo nitsɛ o he nɔ kɛ o ní tsɔɔmi ɔ hu nɔ saminya. Hɛɛ ní nɛ ɔmɛ a peemi mi, ejakaa ke o peeɔ jã a, o ma he mo nitsɛ kɛ nihi nɛ a buɔ mo tue ɔmɛ a yi wami.